**Sul y Pasg**

Be’ mae’r Beibl yn ei ddweud am…**yr atgyfodiad**

Uchafbwynt yr wythnos fawr yw Sul y Pasg, pan ddathlwn atgyfodiad Iesu o farw yn fyw.

Os nad ydych yn credu yn yr atgyfodiad gwagedd yw’r cwbl:

*Ac os wnaeth y Meseia ddim codi, dydy'r newyddion da sy'n cael ei gyhoeddi yn ddim byd ond geiriau gwag – mae beth dych chi'n ei gredu yn gwbl ddiystyr! ......Ond, y gwir ydy bod y Meseia wedi'i godi yn ôl yn fyw! Mae e fel y ffrwyth cyntaf i ymddangos adeg y cynhaeaf – fe ydy'r cyntaf o lawer sy'n mynd i gael eu codi. 1 Corinthiaid 15: 14, 20*

Profiad Mair oedd gweld fod y maen wedi’i dynnu oddi wrth y bedd:

*Ar y dydd cyntaf o’r wythnos, yn fore, tra oedd hi eto’n dywyll, dyma Mair Magdalen yn dod at y bedd, ac yn gweld bod y maen wedi ei dynnu oddi wrth y bedd.* Ioan 20: 1

Mae’r llais yn galw, ‘Mair’, ac mae hithau’n ei adnabod:

“*Wraig,” meddai Iesu wrthi, “pam yr wyt ti’n wylo? Pwy yr wyt yn ei geisio?” Gan feddwl mai’r garddwr ydoedd, dywedodd hithau wrtho, “Os mai ti , syr, a’i cymerodd ef, dywed wrthyf lle y rhoddaist ef i orwedd, ac fe’i cymeraf fi ef i’m gofal.” Meddai Iesu wrthi, “Mair.” Troes hithau, ac meddai wrtho yn iaith yr Iddewon, “Rabbwni” (hynny yw, Athro). Ioan 20: 15–16*

Ar doriad y bara mae’r ddau yn ei adnabod:

*Pan oedden nhw'n eistedd wrth y bwrdd i fwyta, cymerodd dorth o fara, ac adrodd gweddi o ddiolch cyn ei thorri a'i rhannu iddyn nhw. Yn sydyn dyma nhw'n sylweddoli mai Iesu oedd gyda nhw, a'r foment honno diflannodd o'u golwg.* (Luc 24: 30–31)

**Ymateb**

* Diolchwn a gorfoleddwn ym muddugoliaeth Iesu sy’n troi’r byd wyneb i waered:

O Dduw Byw,

Moliannwn di am ryfeddod y Pasg,

dydd i ddathlu, rhyfeddu a diolch –

dydd sy’n newid ein ffordd o weithredu,

dydd sy’n newid ein ffordd o fyw,

dydd sy’n newid popeth.

Gorfoleddwn ym muddugoliaeth Iesu Grist. Amen.

**Nick Fawcett**

* Rho weledigaeth newydd i’r eglwys – gweledigaeth yr atgyfodiad:

Bywha dy eglwys, O Arglwydd, â grym yr atgyfodiad:

adnewydda’i bywyd a grymusa’i chenhadaeth. Amen.

**Elfed ap Nefydd Roberts**

* Y Crist Byw, arwain ni i gyhoeddi dy efengyl i’r byd:

Bydded i’r Duw sy’n ysbryd nef a daear,yr hwn na all angau mo’i orchfygu,

sy’n byw i’n cyffroi a’n hiacháu ein bendithio â nerth i fynd allan a chyhoeddi’r Efengyl. Amen.

**Janet Morley**

Aled Davies, Cyngor Ysgolion Sul

(Wedi’i addasu i’r we gan Christine Daniel)

Mae Byw y Beibl  yn brosiect ar y cyd rhwng Cymdeithas y Beibl, Y Cyngor Ysgolion Sul a Gobaith i Gymru